ТОЪЯ КИТОБ

ХОСЯ ЩАНДЯКЯСОН!

Дявардя мангядя чямя хяльи шаир Забил Мядоъи «Миллят мыни мястяни» номядя иминя китоб чапику бешя. Бы китобядя З. Мядоъи шеерон ийян ячяй гырдя кардя фолклор нымунон чап бян. Чямя редаксийя чы гязети жями щандякясон номику З. Мядоъи тябрик кардейдя!
З. Мядоъи шеерон щявяскорон ячяй китоби сяйро бячямя редаксийя муражият карде бязынен. 
ЗАБИЛ МЯДОЪ ЧОКНЯ ШАИР БЕ?

Чымы де Забили ошнояти тарых вейян ьядим ний. Дявардя – 2002-ня сори явясорядя ийяндымон виндей. Бявядя яв щеъо Забилбе, шаирян ныбе. 
Ямя – Щилал Мяммядзодя, Фамил Жяфярзодя, аз ийян Забил, - иврядя бя ьярор омяймон ки, Санкт-Петербурги кяноядя гядя Колпино шящрядя «Толыш» гязети чап быкямон. Хяйли но-пегят кардебяпешт чы гязети иминя нумрямон щозы карде. Чы гязети «Мядяниййят» сящифядя чямя толышя шаирон шеерон чап кардей нязярядя гятямонбе. 
Ща руъ иврядя гырдя ябимон, гязети барядя сыхан якяймон. Чямя Щилаля бойли шеери, ядябиййати барядя вей гяп яъяни, бя толыши шеерон явоти. Забилян бы музакиронядя фяал иштирок якяй, толышя зывонядя чокя шеерон явоти. Ямя де зярфяти бяй шаир явотимон, щякям ямандимон ки, яв бя толыши шеер бынывышто. 
Зярфяти ыштя вырядя, чы гязети иминя нумря щозы кардеядя Щилали чы Забили гыляй шеерыш варде, вотыше ки, чокня быкямон? Шеер зяифей, гязетядя ячяй дой мяслощат ний. Хяйли но-пегятмон кардей. Бя ьярар омяймон ки, чы Забили дыли марыштямон, ын шеери редактя быкямон, быдя иминя нумрядя чап быбу. Де минволи чы Забили иминя шеер – «Ща Хыдо, аз чич быкям?», - поня сори майя мангядя чы «Толыш» гязети иминя нумрядя чап бей:

Забил Мядоъим, бяты бяшяв-бяруъ бя ловям,
Аваря-сяргярдоним, тяро бям аз, бе кя-бям.
Чы милляти дардикц шаиряти кардейдям,
Шиня Хыдо, комягкя, зындяним аз чич быкям.

Забил ыштян чокя «Ьырон» бащанде, имониня одямей. Явей ячяй иминя шеерян де Хялляьи-Алями номи бя мяйдон омя. Бы дявардя и сор нимядя де Хялляьи-Алями комяги Забили боштя «Мядоъ» тяхяллус, чямя хяльиян Забил Мядоъ номядя гыляй тоъя шаирыш пяйдо карде! Чямя гязети щандякясон (щеъо ямя ыштянян) бы и сор нимядя бя Мядоъи шеерон яня ашыь бян ки, чямя гязети бе чяй шеерон тясяввурян карде зынейдянин.
Забил чямя няня зывони, чы толыши тарыхи, мядяниййяти, ядябиййати, фолклори вей чок зынейдя. Толышя зывонядя вей чы йодо бешя сыханон ямя чы Забилику хябя гятейдямон, омутейдямон. Бы муддятядя Забили щям шаирятиш кардя, щямян чы толыши фолклорыш – йолон сыханоныш, толыши дыво-сянон ийян ныфиноныш, «Чы Фатмя няня фолклори бохчя»дя фолклоря нымуноныш гырдя кардя. Явон щяммяй чямя гязетядя чап бян.
Ын китоб чы Забили иминя китобей. Бы китобядя ямя чы Забили шеерон, ячяй гырдя кардя йолон сыханон, чы толыши дыво-сянон ийян ныфинон ийян жо фолклоря нымунонмон бя ивря гырдямон кардя. Забили щяммя нывыштяйон игля мевзушон щесте, явян ТОЛЫШЕЙ! Явей ямя чяй китоби номмон «ТОЛЫШСТОН» ной.
Аз чы Забили шеерон ядяби-бядии хысусиййятон тящлил карде щаштейдям бя чямя ядябиййатшонасон ещдя. Шякым ни ки, чы китоби щандякясон щям бя Забили шеерон, щямян бячяй гырдя кардя фолклоря нымунон ыштя ьыймяти бядон.
Бя щандякясон нязя роснийем пийедя ки, ын китоб де чямя тоъя обя «Чы толышя мядяниййяти ростемони Фонди» ийян де «Толыш» гязети тяшяббуси чап кардя бя. 
Ямя щяммяйяво бя Забил Мядоъи хяй-дыво дойдямон. Бовя кардейдямон ки, де Хыдо комяги чямя Забиля бойли толышя зывонядя щяля вей-вей речиня шеерон бянывыште, дештя шеерон чямя поезийя щянийян зянгин бяка! Щяля вей-вей толышя жывонон де Забили шеерон тярбийя бягятен, бяйку шеер нывыште, ыштя умри бя чямя хяльи щяср карде обямутен. Хыдо бяты хяй быдя, Забил Мядоъ!
ФЯРМОНИ ФЯХРЯДДИН ЯБОСЗОДЯ